b'\n_START_ARTICLE_\nMichael Spence\n_START_SECTION_\nBaggrund\n_START_PARAGRAPH_\nMichael Spence blev f\xc3\xb8dt i Montclair i delstaten New Jersey Han blev uddannet i Toronto, i Oxford, p\xc3\xa5 Princeton University og p\xc3\xa5 Harvard, hvorfra han fik sin Ph.D.-grad i 1972. Blandt hans vejledere var Thomas Schelling og Kenneth Arrow. Han var lektor i \xc3\xb8konomi p\xc3\xa5 Stanford 1973-75 og professor og dekan sammesteds 1990-99, professor p\xc3\xa5 Harvard 1975-90, og har siden 1910 v\xc3\xa6ret professor p\xc3\xa5 New York University._NEWLINE_Ud over arbejdsmarkeds- og mikro\xc3\xb8konomi har han bl.a. besk\xc3\xa6ftiget sig med udviklings\xc3\xb8konomi. 2006-10 var han formand for den uafh\xc3\xa6ngige amerikanske v\xc3\xa6kstkommission (Commission on Growth and Development). Han har i 2011 skrevet debatbogen The Next Convergence: The Future of Economic Growth in a Multispeed World om de globale udfordringer og udsigterne for verdens \xc3\xb8konomiske v\xc3\xa6kst i de kommende \xc3\xa5rtier._NEWLINE_Siden 2008 har han v\xc3\xa6ret fast bidragyder til Project Syndicate, en hjemmeside med klummer af diverse videnskabsfolk og andre kendisser om den globale udvikling.\n_START_SECTION_\nForskning\n_START_PARAGRAPH_\nSpence er formodentlig mest kendt for sin model for signalering p\xc3\xa5 arbejdsmarkedet, som satte gang i en enorm m\xc3\xa6ngde forskning inden for dette delomr\xc3\xa5de af kontraktteori. I denne model signalerer l\xc3\xb8nmodtagere deres evner til arbejdsgiverne ved at yde en indsats (og dermed mentale, tidsm\xc3\xa6ssige og/eller \xc3\xb8konomiske omkostninger) for at skaffe sig et bestemt uddannelsesniveau. Virksomheder vil betale en h\xc3\xb8jere l\xc3\xb8n til ansatte med en relativt h\xc3\xb8j uddannelse, fordi de ved, at andelen af ansatte med h\xc3\xb8je evner er st\xc3\xb8rre blandt de h\xc3\xb8jtuddannede, da det er forbundet med mindre besv\xc3\xa6r for denne gruppe at tage en lang uddannelse, end det er for l\xc3\xb8nmodtagere med d\xc3\xa5rligere evner. For at f\xc3\xa5 modellen til at fungere er det ikke n\xc3\xb8dvendigt, at uddannelse har nogen selvst\xc3\xa6ndig v\xc3\xa6rdi i form af at dygtigg\xc3\xb8re dem, der tager den. Det er tilstr\xc3\xa6kkeligt, at den kan sende et signal om afsenderen (l\xc3\xb8nmodtageren) til modtageren (arbejdsgiveren).'